**SalWe Oy** edistää terveyden ja hyvinvointialan yritysten ja tutkimuslaitosten pitkäjännitteistä yhteistyötä ja tutkimusta. Yhteistyöllä tavoitellaan merkittäviä innovaatioita, jotka kasvattavat terveyden ja hyvinvointialan liiketoimintaa ja lisäävät yhteiskunnan hyvinvointia. SalWe Oy on voittoa tavoittelematon osakeyhtiö ja se koordinoi SHOK eli strategisen huippuosaamisen keskittymän toimintaa terveyden ja hyvinvoinnin alueella.

Perustaminen
------------

SHOK-toiminta sai alkunsa pääministerin johtaman Tutkimus- ja innovaationeuvoston (ent. Tiede- ja teknologianeuvoston) päätöksellä vuonna 2006. Tavoitteeksi asetettiin elinkeinoelämän uudistuminen ja vientiliiketoiminnan lisääminen. Suomessa on kuusi SHOKia ja niiden toimintaa operoivaa yhtiötä. SalWe Oy perustettiin terveyden ja hyvinvoinnin alueella vuonna 2009.
SHOKien kulmakivenä on rahoittajaorganisaatioiden vahva sitoutuminen. Tekesillä on keskeisenä rahoittajana ollut myös merkittävä rooli keskittymien rakentamisessa. SHOKit ovat poikkitoimialaisia, monitieteellisiä, kansainvälisesti korkeatasoisia ja avoimia innovaatioympäristöjä, joiden tutkimustulokset ovat laajalti julkisia. Kunkin SHOKin toimintaa ohjaa omistajien määrittämä strategia (Strateginen tutkimussuunnitelma SRA), jota toteutetaan tutkimusohjelmien avulla. Ohjelmiin voivat osallistua myös muut tahot kuin osakkaat. 

### Osakkaat

Osakasyritykset ovat: Biotie Therapies, CSC – Tieteen tietotekniikan keskus, Elekta Oy, Finnzymes, GE Healthcare Finland, Invalidiliiton Asumispalvelut, Kustannus Oy Duodecim, Lääketietokeskus Oy, Mawell Oy, Medisize Oy, Oy Medix Biochemica Ab, Mobidiag Oy, Nexstim Oy, Orion, Philips, Veripalvelu, Thermo Fisher Scientific Oy, Tieto Healthcare & Welfare ja Valio. 

Tutkimuspuolelta osakkaina ovat Helsingin, Jyväskylän, Itä-Suomen, Tampereen, Turun ja Oulun yliopistot, Aalto-yliopisto, Tampereen teknillinen yliopisto ja Åbo Akademi sekä Maa- ja elintarviketalouden tutkimuskeskus MTT, Työterveyslaitos (TTL), UKK-instituutti, Teknologian tutkimuskeskus VTT ja Terveyden ja hyvinvoinnin laitos (THL).

Tavoitteet
----------

SalWe tarjoaa **yhteistyöalustan ja toimintatavan** terveys- ja hyvinvointialan toimijoiden, yritysten ja tutkimuksen, väliseen yhteistyöhön. SalWen toiminnalla edistetään yritysten kansainvälistä liiketoimintaa ja alan yhteiskunnallista vaikuttavuutta sekä tuotetaan tutkimukseen pohjautuvaa tietoa. SalWen toiminnan tavoitteena on yksilön toimintakyvyn ylläpitäminen ja parantaminen sekä yhteiskunnallisesti merkittävien sairauksien ehkäiseminen, havaitseminen ja hoitaminen. Tutkimuksen kohteena olevia sairauksia ovat aivosairaudet, vauriot ja rasitus, elämäntavoista johtuvat sairaudet, mikrobi-infektiot ja tulehdukset sekä syöpäsairaudet. Toiminnan keskiössä on yksilölähtöinen terveyden, hyvinvoinnin ja elämäntapojen seuranta ja hallinta. SalWen tavoitteita toteutetaan tutkimusohjelmien kautta.

Tutkimusohjelmat
----------------

### Yksilöllistetty diagnostiikka ja hoito (GET IT DONE.) 2014-2018

Ohjelman tavoite on parantaa terveydenhuollon vaikuttavuutta uusilla tuotteilla ja palveluilla, jotka mahdollistavat yksilöllistetyn ja ennakoivan diagnostiikan ja hoidon. Ohjelman lopputuloksena syntyvien teknologioiden ja toimintatapojen avulla terveydenhuollon ammattilaiset pystyvät tarjoamaan tehokkaampia palveluita terveyden ja hyvinvoinnin edistämiseen. Ohjelman mm. kehitetään ICT-ratkaisumalleja ja liiketoimintamalleka geeni- ja muu laboratoriotieto tehokkaaseen käyttöön ennaltaehkäisyssä ja hoidossa, teknologiaa vieritestaukseen, merkkiaineita infektioiden ja tulehdustautien diagnosoimiseen. Ensimmäistä kertaa Suomen julkinen ja yksityinen terveydenhuolto, tutkimus sekä teollisuus kehittävät yhdessä yksilöllistettyä diagnostiikkaa ja hoitoa. Ohjelman laaja yhteistyö huomioi sosiologiset ja liiketoiminnalliset näkökohdat genomitiedon hyödyntämisessä kliinisessä terveydenhuollossa.Tässä SalWen koordinoimassa ja TEKESin ja osapuolten yhdessä rahoittamassa tutkimusohjelmassa on mukana 12 terveydenhuoltoalan yritystä ja 5 tutkimuslaitosta.

### Yksilön hyvinvoinnin ja terveyden älykäs seuranta (Älykäs monitorointi) 2010-2014

Älykäs monitorointi -ohjelmassa yhdistyvät diagnostiikan biomittaaminen, kuvantaminen ja lääketieteellisen terveystiedon käsittely. Ohjelman tavoitteena on kehittää innovatiivisia, älykkäitä ja kustannustehokkaita työkaluja, joilla ihmiset itse tai terveydenhuollon ammattilaiset pystyvät entistä paremmin vaikuttamaan hyvinvointiin ja vaalimaan terveyttä.

### Mielen ja kehon eliksiirit (Eliksiirit) 2010-2014

Mielen ja kehon eliksiirit -ohjelman keskeisiä painopistealueita ovat ylipainon ja sen liitännäissairauksien parempi hallinta, aivojen terveyden edistäminen sekä uusien ratkaisujen ja toimintamallien kehittäminen näiden terveyshaasteiden vähentämiseksi ja kansalaisten terveyden edistämiseksi..

Katso myös
----------

* SHOK
* CLEEN, energia- ja ympäristöalan SHOK
* DIGILE, internet-talouden SHOK
* FIMECC, metallituotteet ja koneenrakennus -alan SHOK
* JTI, Eurooppalaisen teknologiayhteisön luoma SHOK:in kaltainen teknologiaohjelma

Lähteet
-------

1. 1 2  Ensimmäinen SalWe-ohjelma käynnistyi – Uusia työkaluja terveyden seurantaan  23.6.2010. Tekes.fi. Viitattu 25.9.2010. [vanhentunut linkki]
2. ↑  Ensimmäinen SalWe-ohjelma käynnistyi.  *Verkkolehti A Propos*, 12.7.2010.  Suomen Akatemia. Artikkelin verkkoversio. Viitattu 4.9.2011.  (Arkistoitu – Internet Archive)
3. ↑  Raunio, Helena: Älykäs monitorointi käynnisti Salwe-shokin.  *Tekniikka&Talous*, 28.6.2010.  Tekniikka & talous. Artikkelin verkkoversio. Viitattu 12.7.2011.  (Arkistoitu – Internet Archive)

Aiheesta muualla
----------------

* SalWe:n kotisivut
* Opetus- ja kultturiministeriö, Tutkimus- ja innovaationeuvosto (Arkistoitu – Internet Archive)